湖南使者邵公召赴行在所寓客張某敬賦以餞行李
作者：張栻
朝代：宋

paragraphs: 公來使湘州，氣象日淳美。
不爲察察明，自謂平平耳。
未須走原隰，但使心如水。
儻無耳目蔽，庭戶即千里。
頃聞上封章，便欲返桑梓。
其如矍鑠姿，難著湖山裏。
春風一札下，趣往覲天咫。
新淥渺滄洲，揚舲一何駛。
士方處遠外，憂國抱藴底。
寧應立君前，輔車有或柅。
煌煌四門開，側席問民疻。
百慮願畢陳，高風泚餘子。